Mange personer er såret efter en eksplosion på Manhattan lørdag aften. Det er anden gang i løbet af dagen, at en eksplosion ryster USA.

En kraftig eksplosion har såret mindst 29 personer i kvarteret Chelsea på Manhattan i New York.

Omkring klokken 20:30 lokal tid kørte en patruljevogn ned ad West 23rd Street, hvor de så "en stor eksplosion", forklarer politikommissær James P. O'Neill på et pressemøde.

De første meldinger går på, at eksplosionen skyldes en sprængladning, der var placeret i eller nær en affaldscontainer, oplyser kilder hos politiet til Reuters. Det er dog endnu ikke blevet bekræftet af officielle kilder.

Byens borgmester Bill de Blasio siger ifølge AP, at der var tale om en forsætlig handling. Han understreger også, at der endnu ikke er fundet beviser for, at det skulle være en terrorhandling.

Endnu en genstand undersøgt

Politiet har også undersøgt en anden mistænkelig genstand på 27th Street på Manhattan, som ligger et par gader fra eksplosionsstedet.

Her har man fundet en trykkoger, som der ifølge flere medier var tapet en mobiltelefon og ledninger fast til.

Politi og brandvæsen er massivt til stede i New Yorks gader. Foto: RASHID UMAR ABBASI / Scanpix Denmark

Det fik New Yorks politi til at advare beboere mod at befinde sig nær vinduer, der vender ud mod 27th Street, skriver AP.

Ved hjælp af en bomberydningsrobot, eller en såkaldt 'rullemarie', har politiet fjernet den mistænkelige genstand for at undersøge den nærmere.

UPDATE: The suspicious device on West 27 Street in Chelsea has been safely removed by the NYPD Bomb Squad. — NYPD NEWS (@NYPDnews) September 18, 2016

Store rystelser i de omkringliggende lejligheder

New Yorks brandvæsen skriver på Twitter, at en af de 29 er alvorligt såret. Derudover er 24 personer blevet kørt til lokale hospitaler.

Flere øjenvidner fortæller til amerikanske medier, at de kunne mærke voldsomme rystelser i forbindelse med eksplosionen.

- Der lød et højt brag, og hele vores lejlighed rystede, siger Neha Jain.

Hun bor i kvarteret Chelsea.

- Alle vores billeder faldt på gulvet, og derefter hørte jeg folk skrige, fortæller hun til NBC News.

Tryk fra eksplosionen har smadret adskillige bilruder i området. Foto: BRYAN R. SMITH / Scanpix Denmark

Noget lignende kan man se på øjenvidneberetninger på sociale medier. Brugeren Steven Ochs har lagt en video op, der giver et indtryk af eksplosionens omfang et par minutter efter:

A huge explosion just went off on 23rd street between 6th and 7th ave in a building. I was about 50 yards away with Jason Lister Michael Shehan and Bill Nash when it went off and it shook the street and us. I ran over to where it occurred video attached. One man hit by flying glass and you'll see much of the damage on street level but if anyone was inside the building it will not be good. I don't know or think it was terrorism as that location was just not a target although the smell of gunpowder or some explosive was definitely present. FDNY NYPD are here en mass. 23rd st and 5th and 6th ave all shut down. Do not come anywhere near here if you are in NYC. Posted by Steven Ochs on Saturday, September 17, 2016

Anden eksplosion på samme dag

Det er den anden eksplosion lørdag i det østlige USA.

Tidligt lørdag morgen eksploderede en rørbombe kort tid før et motionsløb i New Jersey skulle skydes i gang.

Det hjemmelavede aggregat var placeret i en skraldespand, der stod langs den rute, som de omkring 5000 deltagere skulle ud på, skriver NBC New York.

I skraldespanden er der fundet to tilsvarende rørbomber, som ikke gik af.

- Det efterlader masser af fysiske beviser for efterforskerne at undersøge, siger de føderale politimyndigheder ifølge NBC.

Ingen personer kom til skade ved eksplosionen, men arrangørerne besluttede at aflyse løbet.

Til AP siger New Yorks borgmester Bill de Blasio at der tilsyneladende ikke er en forbindelse til eksposionen i New Jersey.